یاریگا نێت

تۆڕی وەرزشیی یاریگا (بە ئینگلیزی: Yariga Sports Network) ئاژانسێکی ھەواڵیی وەرزشیی کوردستانە، کە گرنگی بە ڕووماڵکردنی ھەواڵ و چالاکییە وەرزشییەکانی کوردستان و جیھان دەدات و لە ڕێگەی وێبسایت، ئەپڵیکەیشنی مۆبایل و تۆڕە کۆمەڵایەتییەکانەوە ناوەڕۆکەکانی بڵاودەکاتەوە.

 مێژوو 
تۆڕی وەرزشیی یاریگا لە ڕێکەوتی ٢٦ی حوزەیرانی ٢٠٠٦ دامەزرا، وەک وەڵامێک بۆ پڕکردنەوەی ئەو بۆشاییەی کە لە میدیای وەرزشیی کوردیدا ھەبوو. ماڵپەڕەکە لە سەرەتادا پێشوازییەکی گەرمی لێکرا و بە خێرایی بووە جێی سەرنجی وەرزش دۆستان. لە ساڵی ٢٠١٠، یاریگا پەرەی فەرمیی خۆی لە فەیسبووک کردەوە.

لە بواری پاڵپشتیی ماددییەوە، دەزگای روانگە تا ساڵی ٢٠١٨ پاڵپشتی سەرەکیی پرۆژەکە بوو. لەدوای ساڵی ٢٠١٨ەوە، کۆمپانیای ڤیژن پاڵپشتیی ماددیی تۆڕەکەی گرتۆتە ئەستۆ.

 تۆمارکردنی فەرمی 
یاریگا لە ساڵی ٢٠٢٣ بە شێوەی فەرمی لە وەزارەتی ڕۆشنبیری و لاوانی حکوومەتی هەرێمی کوردستان وەک دەزگایەکی میدیایی وەرزشی تۆمار کرا. ھەر لە ھەمان ساڵدا، لە سەندیکای ڕۆژنامەنووسانی کوردستان تۆمار کرا.

 ئامانج و سیاسەت 
بەپێی سیاسەتی کارکردنی، یاریگا خۆی لە بابەتی سیاسی بەدوور دەگرێت و ناوەڕۆکەکانی تەنیا بۆ خزمەتی وەرزش تەرخان کردووە. ھەروەھا، ڕیکلامی نەشیاو، بەتایبەتی بۆ کۆمپانیاکانی گرەوکردن، بڵاوناکاتەوە. ئامانجی سەرەکیی یاریگا خزمەتکردنی وەرزش دۆستانە.

 کاریگەری و پێگەیاندنی ڕۆژنامەنووسان 
لە ماوەی زیاتر لە ١٨ ساڵی کارکردنیدا، یاریگا ڕۆڵێکی دیاری ھەبووە لە پێگەیاندنی چەندین ڕۆژنامەووسی وەرزشی، پێشکەشکار، و دیزاینەر، کە دواتر زۆربەیان لە کەناڵ و دەزگا میدیاییە ناسراوەکانی کوردستان دەستیان بە کار کردووە.

 بەرنامە و بەرھەمەکان 
یاریگا خاوەنی چەندین بەرنامەی تایبەت بە خۆیەتی، لەوانە:
 درێسنگ ڕووم
 سیمای کوردستان
 فان زۆن
 باسی بۆتان
 تەکنینگ لەگەڵ ڕەوا ئەمین
 لەگەڵ رەوەز ئەحمەد

 مافی پەخش و ڕووماڵکردنی خولەکان 
یاریگا بۆ ماوەی دوو وەرزە مافی پەخشکردنی یارییەکانی خولی ئەستێرەکانی عێراق و جامی عێراقی بەدەستھێناوە. ڤیدیۆی گۆڵەکان و کورتەی یارییەکان لەڕێگەی ئەپڵیکەیشن و کەناڵی یووتیووبی یاریگاوە بڵاودەکرێنەوە. ھەروەھا یارییەکان بە شێوەی ڕاستەوخۆ لە یووتیووب و فەیسبووک دەگوازرێنەوە و لەلایەن بێژەران ئارمانج محەممەد و ڕاستی میھرەبانییەوە شرۆڤەی یاریی یانە کوردستانییەکان دەکرێت.

 ئەپڵیکەیشنی مۆبایل (Yariga App) 
لە ساڵی ٢٠٢٣، تۆڕی یاریگا ئەپڵیکەیشنی فەرمیی خۆی بە سێ زمانی کوردی، عەرەبی و ئینگلیزی بۆ مۆبایلە ھۆشمەندەکان خستە بەردەست.

ئەپڵیکەیشنەکە گرنگییەکی تایبەت بە ڕووماڵکردنی خولەکانی تۆپی پێ لە عێراق و هەرێمی کوردستان دەدات و زانیارییەکانی وەک ئەنجامی ڕاستەوخۆی یارییەکان، پرۆفایلی یانەکان و یاریزانان لەخۆدەگرێت. ئەپڵیکەیشنەکە لەسەر ھەردوو سیستەمی کارپێکەری ئای ئۆ ئێس (iOS) و ئەندرۆید (Android) بەردەستە.

 سەرچاوەکان 

پۆل:وێبگە کوردییەکان
پۆل:میدیای وەرزشی
پۆل:میدیا لە ھەرێمی کوردستان
پۆل:دامەزراوەکانی ٢٠٠٦ لە عێراق